钦定古今图书集成/明伦汇编/官常典/第736卷 > 陈植 边昇 金有声 樊士信
## 钦定古今图书集成/明伦汇编/官常典/第736卷 > 陈植 边昇 金有声 樊士信

按《明外史》本传：“植，庐江人。元举乡试，不仕。洪武间官
吏部主事。建文二年，官兵部右侍郎。燕兵临江，植监
战江上，慷慨誓师。部将有议迎降者，植责以大义，甚
厉。部将遂杀植以降，且邀赏。燕王怒，立诛部将，具棺
殓，植遣官护葬白石山上。家属皆变姓名走匿，无一
人敢会葬者。福王时，追谥建文。诸臣有言边昇者，荥”
泽人，为兵部侍郎。燕兵至，不屈死。金有声者，河南人，
为刑部侍郎，征兵江西，为南昌卫官，缚至京死。遂俱
赠太子太保、本部尚书，谥昇《果愍》，有声翼愍。或云金
侍郎者即纯，纯实不死，仕永乐中至尚书。而兵部主
事樊士信者，应城人，守淮，力拒燕兵，死之。福王时，追
赠光禄少卿，谥《庄愍》云。